Shirō Fukai

Shirō Fukai (4. huhtikuuta 1907 Akita – 2. heinäkuuta 1959 Kioto) oli japanilainen säveltäjä.

Fukai oli japanilaisen taidemusiikin ranskalaisvaikutteista koulukuntaa edustaneen Meiro Sugaharan oppilas. Tuberkuloosi esti häneltä yliopisto-opinnot. Hän muutti Tokioon vuonna 1928. Kun Sugahara halusi yhdistellä Japanin ja Ranskan perinteitä, Fukai puolestaan ei kiinnittänyt erityistä huomiota japanilaiseen musiikkiin vaan omaksui ihanteekseen etenkin Maurice Ravelin. Hallinnon asettamiin vaatimuksiin myöntyen Fukai sävelsi 1930-luvun loppupuolella ja 1940-luvun alkupuolella japanilaisiin ja aasialaisiin aineksiin pohjautuneita teoksia, mutta otti etäisyyttä kiihkomielisestä nationalismista.

Fukain tuotantoon kuuluu orkesteriteoksia, baletteja ja muuta, kuten elokuvamusiikkia lähes kahteensataan elokuvaan. Näiden elokuvien joukossa on Kenji Mizoguchin ja Tomu Uchidan ohjauksia. Fukai kuoli äkillisesti Kiotossa, jossa oli työskentelemässä uuden elokuvan musiikin parissa.

Lähteet 

Japanilaiset säveltäjät
Elokuvasäveltäjät
Vuonna 1907 syntyneet
Vuonna 1959 kuolleet